Ejakulasie is die proses van die uitspuit van semen vanuit die penis. Dit gaan gewoonlik gepaard met ’n orgasme, wat weer teweeggebring word deur seksuele prikkeling. Seksuele prikkeling lei egter nie altyd tot ejakulasie nie. Ejakulasie kan ook voorkom gedurende die vinnigeoogbewegingsfase van slaap vanweë seksuele drome. Andersins gebeur dit soms tydens die massering van die prostaat. In skaars gevalle kan dit die gevolg van ’n siektetoestand van die prostaat wees. Ejakulasie word meestal voorafgegaan deur die lek van preseminale vloeistof. Ejakulasie is ’n refleksbeweging. As dit eers begin, kan dit nie gekeer word nie. Twee fases van ejakulasie word beskryf: ’n voorwellings- en volwaardige ejakulasiefase. Die voorwellingsfase begin wanneer spermselle vanuit die epididimus, waar dit geberg word, deur die twee vasa deferentia aangestoot word tot by die ampul aan die bopunt van hierdie twee buisies. Wanneer die saad dan deur die uitstortingsbuise beweeg en met vloeistowwe gemeng raak, staan dit bekend as semen. Op hierdie tydstip neem die volwaardige ejakulasiefase ’n aanvang en word die semen in ritmiese sametrekkings deur die uretra uitgespuit. Die totale duur van ejakulasie is omtrent drie tot tien sekondes.